1 ліпеня 1758 г. гродскім пісарам Нясвіжскай ардынацыі Міхалам Цвіркам складзены рэестр прывілеяў, універсалаў, канстытуцый нададзеных Нясвіжу з 1586 г. Частае выкарыстанне арыгіналаў, якія знаходзіліся ў ратушы, прыводзіла да іх пашкоджання і магло абярнуцца стратай каштоўных дакументаў. Таму, у адпаведнасці з загадам уладара горада Міхала Казіміра Радзівіла Рыбанькі, іх належала перапісаць у асобную кнігу праў, свабод і прывілеяў (складанне падобных кніг шырока практыкавалася ў гарадах Вялікага Княства Літоўскага ў XVIIIст.). Самі арыгіналы павінны былі перахоўвацца ў спецыяльнай скрыні. Карыстацца імі дазвалялася толькі ў выключных выпадках. Для штодзённага ўжывання прызначалася кніга прывілеяў. Яна захоўвалася ў бурмістра Якуба Нячая, да якога належала звяртацца пры неабходнасці скарыстаць той ці іншы дакумент. Бурмістр у трохдзённы тэрмін павінен быў выдаць выпіс-копію патрэбнага акта, адпаведнасць якога арыгіналу завяраў прэзідэнт гарадскога магістрата.